b'\n_START_ARTICLE_\nPlaneta K-PAX\n_START_SECTION_\nSiu\xc5\xbeetas\n_START_PARAGRAPH_\nVyrui teigus, es\xc4\x85 jis yra ne\xc5\xbeemi\xc5\xa1ka gyvyb\xc4\x97 i\xc5\xa1 planetos K-PAX, esan\xc4\x8dios per 1000 \xc5\xa1viesme\xc4\x8di\xc5\xb3 Lyros \xc5\xbevaig\xc5\xbedyne, jis nugabenamas \xc4\xaf Manhatano psichiatrijos institut\xc4\x85. Ten psichiatras dr. Markas Pauelas m\xc4\x97gina i\xc5\xa1gydyti Protu (prot) pasivadinus\xc4\xaf pacient\xc4\x85 nuo akivaizd\xc5\xbei\xc5\xb3 haliucinacij\xc5\xb3. Ta\xc4\x8diau Protas \xc4\xaftikinamai atsakin\xc4\x97ja \xc4\xaf klausimus apie jo kilm\xc4\x99, K-PAX planet\xc4\x85 ir jo civilizacij\xc4\x85. Dr. Pauelas supa\xc5\xbeindina Prot\xc4\x85 su grupele astrofizik\xc5\xb3, kuriuos priblo\xc5\xa1kia jo pateiktos \xc5\xbeinios._NEWLINE_Protas institute taip pat pateikia svari\xc5\xb3 \xc5\xbeini\xc5\xb3 apie kitas planetas, tod\xc4\x97l nei vienas i\xc5\xa1 astrofizik\xc5\xb3 neabejoja, kad jis i\xc5\xa1 ties\xc5\xb3 yra i\xc5\xa1 K-PAX planetos. Protas tvirtina, kad \xc4\xaf \xc5\xbdem\xc4\x99 atkeliavo \xc5\xa1viesos grei\xc4\x8diu ir paai\xc5\xa1kina, kad akimirksniu gr\xc4\xaf\xc5\xbedamas gal\xc4\x97s su savimi pasiimti tik vien\xc4\x85 asmen\xc4\xaf. To panorsta daugelis pacient\xc5\xb3._NEWLINE_Su\xc5\xbeinoj\xc4\x99s, kad dauguma pacient\xc5\xb3 tikisi palikti \xc5\xbdem\xc4\x99 liepos 27 d., dr. Pauelas apklausia Prot\xc4\x85, kuris paai\xc5\xa1kina, kad tai i\xc5\xa1 anksto nulemta data. Ta\xc4\x8diau Pauelas tiki, kad tai svarbi data paties Proto gyvenime. Daktaro manymu, t\xc4\x85 dien\xc4\x85 Protas patyr\xc4\x97 sunki\xc4\x85 psichologin\xc4\x99 traum\xc4\x85. Pauelas nutaria Prot\xc4\x85 i\xc5\xa1tirti regresine hipnoze, kuri puikiai suveikia. Pasinaudoj\xc4\x99s sesijos metu gauta informacija, Pauelas i\xc5\xa1siai\xc5\xa1kina, kad Protas viso labo gali b\xc5\xabti tik Roberto Porterio \xe2\x80\x9ekitas a\xc5\xa1\xe2\x80\x9c. Robertas Porteris, tai asmuo i\xc5\xa1 Naujosios Meksikos, kurio gyvenimas \xc5\xbelugo, kai 1996\xc2\xa0m. buvo nu\xc5\xbeudyti jo \xc5\xbemona ir vaikas._NEWLINE_Liepos 27 d., tiksliai tuo metu, kuriuo Protas nurod\xc4\x97 i\xc5\xa1vyksi\xc4\x85s, sutrinka ligonin\xc4\x97s personalo steb\xc4\x97jimo punkto kameros, rodan\xc4\x8dios \xc4\xaf Proto palat\xc4\x85, vaizdas. Pauelas randa Prot\xc4\x85 gulint\xc4\xaf ant grind\xc5\xb3 katatonijos b\xc5\xabsenos. Kiti pacientai neatpa\xc5\xbe\xc4\xafsta Roberto, kai jis i\xc5\xa1ve\xc5\xbeamas ve\xc5\xbeim\xc4\x97liu i\xc5\xa1 palatos. Be to, pasirodo, dingo nebyl\xc4\x97 pacient\xc4\x97 vardu Bes. Jos taip ir nesuranda. Pauelas ir toliau r\xc5\xabpinasi katatonijos i\xc5\xa1tiktu Robertu ir pasakoja jam apie tai, kaip jo pagelb\xc4\x97ti pacientai sugr\xc4\xaf\xc5\xbeo \xc4\xaf normal\xc5\xb3 gyvenim\xc4\x85, bet Robertas \xc4\xaf tai nereaguoja.'